google/wiki40b huggingface dataset:
איליה פריגוז'ין

קורות חיים

פריגוז'ין נולד במוסקבה ב-1917, מספר חודשים לפני המהפכה הבולשביקית. אביו, רומן פריגוז'ין, היה מהנדס כימי במכון הטכנולוגי של מוסקבה, ואימו פסנתרנית. משפחתו לא אהבה את המערכת הסובייטית ועזבה את רוסיה בשנת 1921. הם נדדו בתחילה לגרמניה וב-1929 עברו לבלגיה, מקום בו זכה פריגוז'ין באזרחות בשנת 1949. 
פריגוז'ין למד באוניברסיטה החופשית של בריסל. בשנת 1947 הוא התמנה כפרופסור לכימיה באוניברסיטה זו. בהמשך הוא נתמנה כמנהל המרכז למכניקה סטטיסטית ותרמודינמיקה באוניברסיטת טקסס באוסטין ועמד בראש מכון סולווי בבריסל. שימש כעורכו של Foundations of Physics, כתב עת בפיזיקה העוסק בבעיות יסוד העומדות בפני הפיזיקה המודרנית.
בשנת 1977 זכה פריגוז'ין בפרס נובל לכימיה על עבודתו בתחום התרמודינמיקה של מערכות הרחוקות
משיווי משקל, שפורסמה לראשונה בשנת 1955 בספרו "תרמודינמיקה של תהליכים לא-הפיכים".

עבודתו

פריגוז'ין ידוע בעיקר הודות להגדרה שלו של מבנים דיסיפטיביים והתפקיד שלהם במערכות תרמודינמיות שנמצאות רחוק משיווי משקל, תגלית שבזכותה זכה בפרס נובל בכימיה לשנת 1977. בקיצור, פריגוז'ין הראה שייבוא ופיזור של אנרגיה לתוך מערכת כימית יכולה להפוך את המיקסום של האנטרופיה, תהליך שמתרחש כתוצאה מהחוק השני של התרמודינמיקה. 
דבר זה מוביל להגדלת האנטרופיה במערכת הכללית יותר (שמכילה את המבנה הדיסיפטיבי), בהתאם לחוק השני של התרמודינמיקה. המערכות הדיסיפטיבית תלוית בזרימת אנרגיה אל ומתוך המעטפת של המערכת כדי לשמור על הארגון הפנימי שלהן - כלומר כדי ולשמור על המצב האנטרופי הנמוך שלהן.
התאוריה של מבנים דיסיפטיביים הובילה למחקרים פורצי דרך על מערכות בעלות ארגון עצמי כמו גם במחקר פילוסופי אודות היצירה של סיבוכיות בישויות ביולוגיות ובמחקר אחר תפקידו של הזמן בייצור תהליכים בלתי הפיכים וביצירת סדר במסגרת מדעי הטבע. 
רבים רואים בעבודתו של פריגוז'ין כגשר בין המדעים לבין מדעי החברה. יחד עם רוברט הרמן, פרופסור מאוניברסיטת טקסס באוסטין, הוא פיתח את הבסיס למודלים של זרימת שני נוזלים, מודל תחבורה עבור רשתות עירוניות, תוך שימוש בעיבוי בוז-איינשטיין לתחום הנדסת תחבורה. זאת במקביל למודל שני נוזלים במכניקה סטטיסטית קלאסית. הפורמלית שלו של התארגנות עצמית שימשה "כגשר זמני" בין תורת המערכות הכלליות לבין תרמודינמיקה. 
לדעת פריגוז'ין הפיזיקה סובלת מ-3 פרדוקסים, האחד הוא פרדוקס הזמן שבו למרות שאנו מכירים תהליכים אי-הופכיים בזמן, משוואות יסוד של הפיזיקה הן הופכיות. פרדוקס הקוונטים שבו פונקציית הגל המתארת חלקיק "קורסת" בעקבות מדידה והופכת למצב מוגדר יותר שאינו הפיך, ואשר משוואות תורת הקוונטים אינן מתארות את התרחשותו, ופרדוקס הייקום שבו המשוואות של איינשטיין נותנות לייקום מצב התחלתי. אלא שרגע הבריאה הוא רגע סינגולרי שאינו מובן במשוואות. 
בספר "סדר מתוך הכאוס" טענו פריגוז'ין וההיסטוריונית איזבלה סטנגר כי הפיזיקה משועבדת לנוסחאות המכניסטיות שבהן אין אי-הופכיות בזמן. הספר נקרא במקור הצרפתי "הברית החדשה" ואמור להיות מנוגד להשקפה של הביולוג ז'אק מונו, שגרס כי הברית הישנה בין האדם לטבע נשברה. ההיסטוריה מלאה תופעות אי-הפיכות שמשנות אותה, ואילו משוואות הפיזיקה הן הופכיות. לדעת פריגוז'ין קיום של מושג זמן בפיזיקה יוביל למושג זמן בביולוגיה וזה יוביל למושג זמן במדעי החברה. דבר זה ידגים לדעתו כי האדם הוא חלק מהיקום.
עבודותיו בשנותיו האחרונות התמקדו בתפקיד המתמטי של דטרמיניזם במערכות לא ליניאריות ברמה הקלאסית וברמה הקוואנטית.
בתחילה נשא לאישה את המשוררת הבלגית הלנה יופה, וב-1945 נולד להם בן. לאחר גירושיהם, ב-1961 נשא את הכימאית הפולנית מריה פרוקופוביץ' ובשנת 1970 נולד להם בן.
M29

היסטוריה

הצביר התגלה ב-29 ביולי 1764 על ידי האסטרונום הצרפתי שארל מסיה, שזיהה אותו כצביר של 7-8 כוכבים, הנראים כערפילית. בשנת 1833 זיהה האסטרונום ג'ון הרשל 12-20 כוכבים נוספים, עמומים מאלו שראה מסיה.
לצביר דרגת בהירות 7.1 וקל להבחין בו באמצעות משקפת. הכוכבים הבהירים של הצביר הם מדרגת בהירות 9 כך שגם הם ניתנים לצפייה באמצעות משקפת איכותית. טלסקופ חובבים יאפשר לצפות גם בכוכבים עמומים יותר. הצביר נמצא כ-105 דקות קשת מדרום לכוכב γ בברבור (סאדר), כך שקל למדי לאתר אותו.

מאפייני הצביר

קוטרו של M29, כמו גם מרחקו ממערכת השמש לא ידועים. גודלו הזוויתי הוא כ-7 דקות קשת, והערכות המרחק אליו נעות מ-4,000 שנות אור, שאז קוטרו כ-8 שנות אור, ועד ל-7,000 שנות אור, שאז קוטרו מגיע בהתאמה לכ-14 שנות אור. הצביר מכיל כ-50 כוכבים שצפיפותם אינה ניתנת לחישוב מדויק בשל חוסר הוודאות לגבי גודלו של הצביר. הצביר צעיר ביותר וגילו מוערך בכ-10 מיליוני שנים בלבד.
שבעת הכוכבים הבהירים של הצביר הם כוכבים צעירים וחמים מאוד מסוג ספקטרלי B0, שעוצמת ההארתם עשויה להגיע לפי 160,000 מעוצמת ההארה של השמש. ארבעה מהם יוצרים צורה של ריבוע והשלושה הנוספים קו לצידו של הריבוע. את הצביר מלווה עירפול קל - שרידי ענן האבק והגז שייצר את כוכבי הצביר, אך אותו ניתן לראות רק בצילום עם זמן חשיפה ארוך.
בשנת 1954 העלו תצפיות של מצפה הכוכבים יירקס שאורם של כוכבי הצביר מקוטב, ככל הנראה בעקבות מעבר דרך אבק שנמצא בשדה מגנטי. עוצמת הקיטוב מראה שמדובר באבק צפוף יחסית ושייתכן שהוא בולע חלק ניכר מקרינת הכוכבים ואלמלא אותו אבק היה הצביר בהיר יותר בשלוש דרגות בהירות. כמו כן, חלק מהתצפיות הראו גם עמעום חולף של חלק מהכוכבים, תופעה שעשויה להגרם ממעבר של עננים צפופים יותר של ענן האבק על פני אותם כוכבים.
המחצבה

תקציר העלילה

נסים לוי (אורי גבריאל) היה בעל חנות בדים בקזבלנקה. משה דוד (ששון גבאי) עבד אצלו כדי לפרנס את משפחתו. למשה הייתה חברה בשם מרים (אהובה בץ).
נסים התאהב במרים, כפה עצמו עליה והיא נענתה לו. משה לא שכח לו זאת.
בשנות החמישים הם עלו לישראל והתיישבו במעברת צריפים. נסים נשוי למרים אך היא איננה אוהבת אותו. נסים המרוגז מוצא את סיפוקו בקיום יחסי מין עם ליזה (נורית סיבוני) בתו הצעירה של שומר המחצבה חדידו (סלים דאו) בחצר, כשאסתר צופה בהם מבעד לחלון.
משה נשוי לאסתר (חנה אזולאי הספרי) ואב לשלום (מיכאל הנגבי), יפתח ולבנה. הוא נמשך לאסתר והם מקיימים פגישות חשאיות במסעדה של מונטנו (אברהם מור) שהוא איש סודה של מרים.
אנשי המעברה מתפרנסים מעבודה קשה במחצבה. מנהל המחצבה בלקין (יוסי יבלונקה), פורש ונסים משתלט בכוח על התפקיד ללא בחירות. אף אחד לא מוכן לעמוד נגדו.
במעברה אין סודות, אסתר מתכתשת עם מרים באוטובוס ובתגובה מתפרץ נסים לביתו של משה ומתנפל על אסתר וילדיה. בתגובה מגיע משה למחצבה ומתכתש באלימות קשה עם נסים שמפטר אותו.
משה ממשיך ביחסיו עם אהובה ומסכם אתה כי יברחו לפריז אבל ברגע האחרון הוא אומר לה שאינו יכול להיפרד ממשפחתו.
במעברה נערכת מסיבת חתונה לבתו של דנינו (אדי מוכתר), מפועלי המחצבה. ליזה מודיעה לנסים שהיא בהריון ממנו ורוצה להיות אשתו והוא דוחה אותה בבוז ופוקד עליה לעבור הפלה. ליזה המיואשת מתאבדת בדריסה על ידי רכבת.
הידיעה על מותה של ליזה מגיעה לחוגגים באמצע החתונה. במעברה אין סודות, כולם יודעים שנסים הוא האשם במותה. הם מגיעים לדירתו של נסים, מפליאים בו את מכותיהם והורסים את הדירה.
בסוף רואים את פועלי המחצבה מתבוננים בטנדר ועליו נסים החבול ומרים העוזבים את המקום.
רוברט אדם

רוברט אדם (באנגלית: Robert Adam;‏ 3 ביולי 1728 - 3 במרץ 1792) היה אדריכל נאו-קלאסי, מעצב פנים ומעצב רהיטים ממוצא סקוטי. אביו היה ויליאם אדם (1689-1748), האדריכל הסקוטי הבולט של תקופתו, והוא למד ממנו את יסודות המקצוע. לאחר מות האב ויליאם, עבר העסק המשפחתי, שכלל עבודה יוקרתית בעבור מנהלת החימוש (Board of Ordnance), לידיו של רוברט ושל אחיו ג'ון.
ב-1754 עזב אדם לרומא, ובילה בה כמעט חמש שנים בלימוד אדריכלות תחת שארל-לואי קלריסו (Charles-Louis Clérisseau) וג'ובאני בטיסטה פירנסי (Giovanni Battista Piranesi). כשחזר לבריטניה הקים עסק בלונדון עם אחיו הצעיר ג'יימס. בלונדון הוא פיתח עם אחיו ג'יימס סגנון אדריכלות שנודע בשם "סגנון אדם" (או "סגנון האחים אדם"), וכמו כן פיתח את התאוריה שלו בנושא "תנועה" באדריכלות, שמבוססת על לימודיו בנושא אדריכלות עתיקה. הוא הפך לאחד האדריכלים המצליחים והאופנתיים במדינה, והחזיק במשרת האדריכל המלכותי של המלך ג'ורג' השלישי משנת 1761 עד 1769.
רוברט אדם הוביל את השלב הראשון של "התחייה הקלאסית" באנגליה ובסקוטלנד משנת 1760 ועד מותו. הוא השפיעה על פיתוחה של האדריכלות המערבית, הן באירופה והן בצפון אמריקה. הוא עיצב רהיטים, חללי פנים וכן בתים.‏
אדם אף שימש חבר הפרלמנט הבריטי, מטעם המפלגה העצמאית Kinross-shire, משנת 1768 עד 1774.‏
בין הפרויקטים שלו ניתן למנות את גשר פולטני, קדלסטון הול, פארק אוסטרלי וחידוש תיאטרון דרורי ליין, תיאטרון הוד מלכותה וטירת אניק.
בנייה מתועשת

בנייה מתועשת היא מכלול של שיטות בנייה המייעלות את תהליך הבנייה באמצעים תעשייתיים. רוב הבנייה המודרנית היא מתועשת במידה כזו או אחרת והיא שונה במהותה משיטת הבנייה הטרומית.
עיקרה של הבנייה המתועשת היא ייצור סדרתי של רכיבי בניין באמצעים שונים, אך בניגוד לבנייה טרומית בה הייצור מתבצע במפעל ומובא לאתר, בבנייה המתועשת מיוצרים הרכיבים באתר הבנייה עצמו ולרוב כחלק אינטגרלי מבניית השלד.
בבנייה קונבנציונלית, בה נבנה השלד מבטון מזוין, נוצקים חלקי המבנה בעזרת טפסות עץ המורכבות בכל פעם לטובת היציקה. בבנייה מתועשת נעשה לרוב שימוש בטפסות פלדה רב-שימושיות אותן ניתן בקלות יחסית לצקת שורה של רכיבים בקצב תעשייתי. ניתן להשוותה לפס ייצור המתקדם ומשאיר את התוצר במקום.
לרוב, כאשר מדובר בבנייה מתועשת, נעשה שימוש רב יותר בכלים מכנים הנדסיים משוכללים כדי לייעל את הבנייה בהגברת קצב הבנייה והגדלת איכותה.
שימוש בטכנולוגיית בנייה מתועשת משתלם כאשר נבנה מבנה בעל מאפיינים חזרתיים וכאשר שוק הבנייה מורכב מכח עבודה יקר יחסית.
אמאדו דיאוורה

קריירה מוקדמת

בשנת 2014, דיאוורה הצטרף לשורות סן מרינו מהליגה פרו (הליגה השלישית בטיבה במדינה), שבה שיחק עונה אחת.

בולוניה

בזמן ששיחק בסן מרינו, הוא היה על הכוונת של המנהל הספורטיבי של בולוניה 1909, פנטאלו קורבינו, והאחרון אכן החתים אותו בבולוניה ביולי 2015 תמורת 420 אלף יורו. ב-22 באוגוסט 2015, דיאוורה ערך את הופעת הבכורה שלו בסרייה א' במשחק חוץ נגד לאציו, כשנכנס כמחליף של לורנצו קריסטיג' בדקה ה-84.

נאפולי

ב-26 באוגוסט 2016, דיאוורה חתם בשורות נאפולי. ב-17 באוקטובר 2017, הוא הבקיע את שער הבכורה שלו בקבוצה מפנדל נגד מנצ'סטר סיטי במסגרת ליגת האלופות. ב-8 באפריל 2018, הוא הבקיע את שער הבכורה שלו בליגה נגד קייבו ורונה.

רומא

ב-1 ביולי 2019, דיאוורה חתם בשורותיה של רומא עד שנת 2024. ב-1 בספטמבר 2019, דיאוורה ערך את הופעת הבכורה שלו במדי הזאבים, כשנכנס כמחליף של אלסנדרו פלורנצי בדקה ה-89 במסגרת הדרבי של רומא נגד לאציו, משחק שנגמר בתוצאת תיקו אחת.

קריירה בינלאומית

דיאוורה נולד בגינאה, אך שיחק כדורגל באיטליה מאז שנת 2014, וכתוצאה מכך קיבל אזרחות איטלקית. מאמן נבחרת איטליה לשעבר, ג'מפייארו ונטורה, ניסה לגייס אותו לשורות הנבחרת בשנת 2018. לעומת זאת, הוא נשבע אמונים לנבחרת גינאה בחודש של מרץ של אותה השנה, ואף קיבל זימון לנבחרת בחודש אוקטובר. ב-12 באוקטובר 2018, דיאוורה ערך את הופעת הבכורה שלו במדים הלאומיים בניצחון 0–2 על נבחרת רואנדה במסגרת מוקדמות גביע אפריקה לאומות 2019.
כהן@מושון

ביוגרפיה

ב-2008 הוציאו את אלבום הבכורה שלהם, "כושר גופני" אשר קיבל ביקורות אוהדות דרך חברת התקליטים הד ארצי. לאחר הוצאת האלבום, הנחו כהן ומושונוב בערוץ 24 יום שהוקדש להיפ הופ בפתיחת האולפן השקוף של הערוץ. הם השתתפו במוקדמות פרסי המוזיקה של MTV אירופה. חברי ההרכב שיתפו פעולה עם מספר אמנים, בהם ג'וני הקטן, פלד ואורטגה ועוד.
ב-2011 הוציאו את אלבומם השני "מחשב לכל ילד" דרך חברת התקליטים היי פידליטי, האלבום קיבל שבחים רבים. באותה השנה הופיע ההרכב בגני התערוכה בפסטיבל פיק. ניק לצד מובי וג'יינז אדיקשן.
ב-2016 הוציאו את אלבומם שלישי, "ימים ארוכים" אשר מושפע מוזיקלית מהזמר אריק איינשטיין וכולל דגימות רבות של שיריו, כמו כן, איינשטיין היה חבר קרוב של אביו של מושונוב, מוני. השיר "אין שום בעיה" מתוך האלבום הופק על ידי המפיק הבינלאומי האלכימאי.

היסטוריה

כהן ומושונוב הכירו דרך חברים משותפים בתיכון כאשר היו בני 16. הם התחילו לעבוד יחד בתחילת שנות ה-2000.
צ'יטה (כדורגל)

אצטדיון הקבוצה

הקבוצה מארחת את משחקיה באצטדיון לוקומוטיב בעיר צ'יטה, הממוקם בשדרות הגנרל בליק 33 בעיר ובעל תכולה של 10,200 איש. המגרש נחנך ב-2 באוגוסט 1975.
מערכות תבוניות לתחבורה

מערכות תבוניות לתחבורה (בר"ת: מת"ת) הן מערכות משולבות של טכנולוגיות תקשורת, בקרה, מחשבים ומידע המיועדים להתקנה ברכב או בתשתיות הדרך במטרה לשפר את כלל ביצועי מערכת התחבורה ואת רמת הבטיחות בדרכים. כינוי מקובל נוסף הוא "מערכות תחבורה חכמות".
יישומים רבים מבוססים על איסוף, עיבוד, שילוב והצגת מידע המאפשר לרשויות התחבורה, מפעילי תשתית, ספקי שירותי תחבורה ומשתמשי תחבורה פרטיים לקבל החלטות אינטליגנטיות יותר, בטוחות יותר מתואמות יותר המבוססות על מידע רלוונטי.
יישומים אחדים משלבים את המידע הנצבר עם אלגוריתמים ממוחשבים לקבלת החלטות לצורך הפעלת תגובה אוטומטית נדרשת.
א-סייפי

אַ-סַּיְפִי (בערבית: الصيفي; תעתיק מדויק: אלציפי), המכונה בצרפתית גם Le Quartier des Arts (רובע האמנויות), הוא רובע מגורים יוקרתי במזרח מרכז העיר ביירות שבלבנון. ברובע ישנן גלריות וחנויות אמנים רבות, וכמו כן מסעדות ובוטיקים.
הרובע שוכן בקצה הדרומי של מרכז העיר ביירות, והוא גובל ברחובות שארל דבאס מדרום, ג'ורג' חדאד ממזרח, גורוד מצפון ואריס וכנעאני ממערב.
רובע א-סייפי נחרב לחלוטין במהלך מלחמת האזרחים הלבנונית, אך בשנים האחרונות שיפץ ארגון סולידר את בתי הרובע ההיסטוריים, הבנויים בסגנון צרפתי קולוניאלי, ושיקם את רחובות האבן המתפתלים של הרובע. בתי הרובע צבועים בצבעי פסטל מגוונים. במקור הרובע תוכנן על ידי האדריכל הצרפתי פרנסואה ספורי. הרובע מהווה דוגמה לסגנון בנייה אורבני המשלב בתי דירות, בתי קרקע וחנויות. הרובע ידוע בכינויו "רובע האמנויות", בשל אותן גלריות אמנות, חנויות עתיקות, בתי מלאכה ובוטיקי יוקרה. בכל יום שבת בבוקר, נערך יריד מכירה "סוק א-טייב" בכיכר קטנה ברובע, שבו חקלאים מוכרים את תוצרתם האורגנית ומוצרים אחרים.
בשל דמי השכירות ומחירי הדירות הגבוהים מאוד ברובע, נותרו דירות רבות לא מאוכלסות.
עם לוחם

עם לוחם הייתה יוזמה קצרת ימים של אליהו לנקין ואליהו מצדי במחצית השנייה של 1943 להקמת גוף על תנועתי שיפעל באופן אלים כלפי שלטון המנדט, בניגוד לגישת ההבלגה ושיתוף הפעולה של ההגנה ומוסדות היישוב.
אליהו לנקין פרש מהאצ"ל לאחר הפילוג ב-1940. אליהו מצדי (רביד) היה פעיל בלח"י ופרש. השניים שוחחו על התסיסה בקרב הנוער הדורש לפעול ושאפו להקים חזית מאוחדת לכל הנוער. הם פנו ליעקב מרידור, מפקד האצ"ל, שהבטיח לשתף פעולה, והחלו במשא-ומתן עם חוגים אקטיביסטים ביישוב, בראשם התנועה הרוויזיוניסטית. דרך חבר משותף שלחם איתו בצבא הבריטי, הגיעו לחברי פלוגה ו' הירושלמית של הפלמ"ח, שהייתה קבוצה תוססת ושאפה לפעילות, לעיתים על דעת עצמה, עוד בעבר.
בקיץ תש"ג, 1943, התקיימה פגישה בין כמה חברי הגנה ואצ"ל, בה דובר על הצורך באיחוד במיוחד בקרב הנוער. אנשי האצ"ל אמרו, כי יהיו מוכנים להלחם תחת פקודתו של בן-גוריון, אם הוא יוביל למלחמה. סוכם, כי "הדרך היחידה לכפות על היישוב אחדות היא על ידי ביצוע כמה פעולות בעלות ערך הפגנתי", ושיוכרז קבל עם ועדה שפעולות אלה נעשו על ידי גוף שבו מאוחדים הן אנשי האצ"ל והן אנשי ההגנה.
הגוף החדש נקרא בשם "עם לוחם", בראשו עמד יוסף אידלברג ובין מייסדיו נמנה יגאל הורביץ. נקבע מטה משותף ובו שני חברי אצ"ל ושני חברי הגנה. מספר חברי ההגנה והפלמ"ח שהיו קשורים עם הגוף הזה היה קטן יחסית, ואנשי הלח"י סירבו להצטרף ליוזמה.
הארגון גיבש קו מדיניות והפיצה בחוברת שנשאה את שם הארגון ב-1 בנובמבר 1943. מטה הארגון גיבש את תוכנית הפעולה הראשונה שלו: חטיפת הנציב העליון, מק-מייקל. חברי פלוגה ו' של הפלמ"ח נסוגו בהם ברגע האחרון, וכך גם מפקד האצ"ל בירושלים והפעולה לא יצאה אל הפועל.
מרגע היוודע הדבר לראשי ההגנה, הוציא ראש המטה הארצי (רמ"א) של ההגנה פקודה בה הודיע, כי יש לראות ב"עם לוחם" "שלוחה של האצ"ל הרוויזיוניסטי אשר פשט את הרגל אחרי שנים של פרישות והתבדלות... ועתה הריהו מנסה להציל את קיומו על ידי הופעה בשם מזויף, על ידי גניבת דעתו של הנוער העברי בסיסמאות שוא, בסיסמאות האיחוד מעל לראשי המוסדות והארגונים הקיימים, ובסיסמת הטירור נגד השלטון, ללא יפוי-כוח מאת הגורמים המוסמכים, ללא תלות בהם וללא ביקורת מצדם". ניתנה הוראה לכל חברי ההגנה בעם לוחם לנתק את קשריהם עמו תוך שלושה ימים ולהודיע על כך למפקדיהם.
בלינוס

עלייתו לשלטון

לאחר מותו של אביו, דאנבאלו, פרצה מלחמת אזרחים בינו לבין אחיו ברניוס, ואף אח לא גבר על משנהו. לבסוף הוסכם על פשרה לפיה תחולק הממלכה - בלינוס ימלוך בדרומה וברניוס ימלוך בצפונה.
חמש שנים לאחר שהושגה הפשרה ברניוס נשא לאישה את בתו של מלך נורווגיה בלי הסכמתו של בלינוס. בלינוס פלש לנורת'מברלנד לשם הגיעו באניה אשתו לעתיד של ברניוס ובלינוס כלא אותה ואת אביה. ברניוס בתמורה פלש לממלכת אלבה ודרש השבת אדמותיו ושחרור אשתו.
שתי הצבאות נלחמו ביער קאלאטריום (Calaterium) ולבסוף בלינוס הביס את ברניוס, שנמלט לגאליה. בלינוס שב בראש צבא מגאליה אולם אימם שכנעה את הבנים לחתום על הסכם שלום ולשוב ולחלק את הממלכה ביניהם.

הפלישה לגאליה ולאיטליה

בעקבות הסכם השלום איחדו שני האחרים את צבאותיהם ופלשו לגאליה וכבשו אותה, ולאחר מכן יצאו בראש צבא אשר שילב בתוכו כוחות גאליים לאיטליה במטרה לכבוש את רומא. בהגיעם לרומא הם פגשו את הקונסולים הרומים גאביאס (Gabias) ופורסנה (Porsenna) אשר שילמו להם מס וחתמו על הסכם שלום איתם. בלינוס וברניוס קיבלו את המס וחתמו על ההסכם ויצאו עם צבאם לעבר גרמניה. בצאת הצבא צפונה הפרה רומא את הברית ותקפו את צבאות בלינוס וברניוס. ברניוס גילה את המזימה ותקף את הצבא האיטלקי בעת שהיו בלתי מוכנים וניצח בקרב. בלינוס וברניוס שבו לרומא וצרו עליה ולבסוף פרצו את חומות העיר ובזזו אותה.
לאחר כיבוש רומא וביזתה שב בלינוס לבריטניה, וברניוס נשאר לשלוט ברומא. בלינוס ייסד את העיר קארלאון שעל הנהר אסק.
לאחר מותו של בלינוס עלה לשלטון בנו גארגויט בארבטרוק.

ראיות היסטוריות

אף שלמרבית האירועים המתוארים בספרו של ג'פרי חסרה אסמכתא היסטוריות, ישנם תיאורים על כיבוש העיר רומא ב-18 ביולי בשנת 390 לפנה"ס על ידי כוחות ברטונים שבראשם מצביא בשם ברנוס (Brennus).
זן (strain)

זן (באנגלית: strain) הוא מונח ביולוגי המתאר דרגה מתחת למין (הטקסונומי). "זן" אינו בעל מעמד במיון הטקסונומי.
בעברית המילה "זן" מתייחסת לכמה מושגים – cultivar,‏ variety,‏ breed,‏ strain – שאף אחד מהם אינו משמש למיון טקסונומי.

בוטניקה

למונח "זן" (strain) אין כל מעמד רשמי בבוטניקה כחלק מדרגה טקסונומית. במעבדות מחקר העוסקות בהשבחת צמחים משתמשים לעיתים במונח strain כתיאור הצאצאים של אב משותף, עם זאת, מבחינה משפטית ועסקית המוצר הסופי מוגדר "זן תרבות" (cultivar) ולא strain.

חיות מעבדה

זן של עכבר או חולדה מתאר קבוצה של בעלי חיים עם מטען גנטי זהה. Strain נמצא לרוב בשימוש במעבדות כדי להבדיל בין קבוצות שונות של חיות ניסוי אשר כל אחת שונה מהאחרת במוטציה גנטית אחרת. השימוש הוא לרוב בהנדסה גנטית והזנים בקבוצות השונות מתרבים רק בתוך הקבוצה אליה הם שייכים.
אפיסטזה

אפיסטזה היא יחסי הגומלין בין גנים. אפיסטזה מתרחשת כאשר פעולת גן אחד מושפעת מזו של גן או גנים אחרים. הגן שמקבל ביטוי בפנוטיפ נקרא אפיסטטי וזה שפעולתו שונתה או דוכאה נקרא היפוסטטי.
ככלל, ניתן לומר שאפיסטזה אינה תופעה יוצאת דופן בגנטיקה, אלא מתארת את מה שקורה אצל רובם המוחלט של הגנים, שאכן מושפעים מגנים אחרים. רק בגלל צורת ההתפתחות ההיסטורית של הבנת מנגנון התורשה, מקובל ללמוד קודם על גנים האחראים על תכונה מסוימת באופן ייחודי, ורק אחר כך על אפיסטזה, כיוצא דופן לתורשה המנדלית.
דוגמה לאפיסטזה של גנים רציסיביים היא חרשות בבני אדם- שמיעה תקינה נקבעת על ידי שני גנים שונים, מספיק שזוג האללים של אחת התכונות יהיו רציסיביות כדי לגרום לחרשות באדם בעל הפנוטיפ. נוכחות זוג אללים רציסיביים אחד משבש את הביטוי של הגנים התקינים.
גבול (טופולוגיה)

בטופולוגיה גבול של סדרה הוא נקודה במרחב שהסדרה מתכנסת אליה, במובן שיוסבר בהמשך. מושג זה מכליל את מושג הגבול של סדרה מן החשבון האינפיניטסימלי. בעוד שההגדרות הקשורות בגבולות של סדרות ממשיות טובות כמעט ללא שינוי לסדרות בכל מרחב מטרי, הרי שבמרחב טופולוגי כללי יש צורך להחליף אותן בהגדרות כלליות יותר. יתרה מזו, ההכללה למרחבים שאינם מטריים מחייבת טיפול בגבולות של מערכות מורכבות, כמו רשתות או מסננים.

הגדרה

יהי X מרחב טופולוגי. נקודה x \in X היא גבול של הסדרה {x_n} אם בכל סביבה של x נמצאים כמעט כל אברי הסדרה. במרחב מטרי, אפשר לנסח את ההתכנסות במונחי המטריקה: הסדרה {x_n} מתכנסת ל-x אם לכל \ \varepsilon > 0 קיים אינדקס טבעי N כך שלכל k > N מתקיים d({x_k},x)<\varepsilon.
אחת הדרכים לאפיין מרחבי האוסדורף היא שגבול של סדרה במרחב כזה, כאשר הוא קיים, הוא יחיד.
רשת היא מערכת של נקודות \ x_\delta במרחב, כאשר קבוצת האינדקסים היא קבוצה סדורה המקיימת את התנאי הבא: לכל \ \delta,\delta' קיים \ \delta,\delta' < \delta''. נקודה y היא גבול של הרשת אם לכל סביבה \ y \in U, אברי הרשת שייכים אליה לבסוף (כלומר קיים \ \delta_0 כך שאם \ \delta>\delta_0 אז \ x_{\delta} \in U. בניגוד לגבולות של סדרות, הכרת כל הגבולות של רשתות מאפשרת לשחזר את הטופולוגיה במלואה (כלומר, שתי טופולוגיות על X שעבורן לכל רשת יש אותן נקודות גבול, מוכרחות להיות שוות זו לזו).
צפרא כץ

קורות חיים

כץ נולדה וגדלה בחולון, ובגיל 6 עברה עם משפחתה לברוקליין שבמסצ'וסטס. אביה הוא פרופסור לפיזיקה. היא בעלת תואר ראשון מבית הספר למנהל עסקים וורטון של אוניברסיטת פנסילבניה ותואר J.D  במשפטים מבית הספר למשפטים של אוניברסיטת פנסילבניה.
כץ שימשה במספר תפקידי מפתח בבנקאות העולמית מאז 1986. היא מילאה תפקידים בכירים בבנקים להשקעות בעולם, בהם דונלדסון לופקין וג'נרט (Donaldson, Lufkin & Jenrette) שבו עבדה מאז 1997.
את דרכה באורקל החלה באפריל 1999, ובאוקטובר 2001 צורפה לדירקטוריון החברה. בינואר 2004 מונתה לנשיאת החברה, ובנובמבר 2005 מונתה גם לסמנכ"ל הכספים של החברה, תפקיד בו כיהנה עד ספטמבר 2008, ושוב החל מאפריל 2011. היא הייתה הכוח המניע בהשתלטותה של אורקל על חברת PeopleSoft, במחיר של 10.3 מיליארד דולר.
במאי 2008 מונתה לכהונה בת שלוש שנים בדירקטוריון בנק ההשקעות HSBC.
בשנת 2009 נבחרה למקום ה-16 בדירוג הנשים החזקות ביותר בעולם במגזין הכלכלי פורבס. באותה שנה גם דורגה על ידי מגזין פורצ'ן כאישה ה-12 בהשפעתה בעולם העסקים.
בשנת 2010 נמנתה כאישה בעלת השכר הגבוה ביותר בארצות הברית (כ-42 מיליון דולר בשנה). הונה האישי הוערך בכ-670 מיליון דולר ב-2017.
ב-18 בספטמבר 2014 אורקל הודיעה כי צפרא כץ ומארק הנד יחליפו את המנכ"ל לארי אליסון שהודיע על פרישתו.
לאחר הבחירות לנשיאות ארצות הברית 2016 מונתה על ידי הנשיא הנבחר דונלד טראמפ לחברה בצוות המעבר הנשיאותי.
ב-11 בדצמבר 2017 פורסם כי בפברואר 2018 תצטרף כץ לדירקטוריון חברת וולט דיסני.
במרץ 2018 פורסם שכץ היא אחת המועמדות להחליף את הרברט ריימונד מקמאסטר בתפקיד היועצת לביטחון לאומי של ארצות הברית.
כץ נשואה לגל תירוש ולהם שני ילדים.
ארקי נול

ביוגרפיה

נול נולד בוורו.
באולימפיאדת ברצלונה (1992) השתתף נול בקרב עשר אך לא סיים את התחרות. במקצוע התשיעי, הטלת כידון הוא לא הצליח לייצר הטלה חוקית, ולכן החליט לוותר על המקצוע האחרון ריצת 1500 מטר.
באליפות העולם שנערכה בגטבורג שוודיה בשנת 1995 סיים נול במקום רביעי בקרב עשר בתוצאה של 8268 נקודות.
באולימפיאדת אטלנטה (1996) סיים נול בקרב עשר במקום שישי בתוצאה של 8543 נקודות. 
באליפות העולם שנערכה באתונה יוון בשנת 1997 סיים נול במקום שישי בקרב עשר בתוצאה של 8413 נקודות.

אלוף אירופה

באליפות אירופה שנערכה בבודפשט הונגריה בשנת 1998 זכה נול במדליית זהב בקרב עשר בתוצאה של 8667 נקודות, לפני אדוארד המליינן מפינלנד (8587 נקודות) ולב לובודין מרוסיה (8571 נקודות).
באליפות העולם שנערכה בסביליה ספרד בשנת 1999 סיים נול במקום 14 בקרב עשר בתוצאה של 7568 נקודות.

אלוף אולימפי

באולימפיאדת סידני (2000) זכה נול במדליית זהב בתוצאה של 8642 נקודות, לפני רומן שברלה מצ'כיה  (8606 נקודות) וכריס הפינס מארצות הברית (8595 נקודות).

סגן אלוף עולם

באליפות העולם שנערכה באדמונטון קנדה בשנת 2001 זכה נול במדליית כסף בקרב עשר בשיא אישי חדש של 8815 נקודות, אחרי תומאס דבוז'אק מצ'כיה (8902 נקודות) ולפני דין מייסי מבריטניה (8603 נקודות). 
באולימפיאדת אתונה (2004) זכה נול לכבוד לשאת את דגל מדינתו בטקס הפתיחה. במשחקים עצמם, הוא סיים במקום שמיני בתוצאה של 8235 נקודות ולא הצליח להגן על תוארו.
בשנת 2005 נבחר נול לתפקיד סגן יושב ראש וועד האתלטים בוועדים האולימפיים האירופיים. ב-4 במרץ 2007 הוא נבחר לפרלמנט האסטוני מטעם מפלגת ה-IRL ומשנת 2008 הוא חבר בוועד האולימפי האסטוני.
יוברט לו יון

יוברט לו יון (נולד ב- 1935 בבורמה) הוא פרופסור בגמלאות שלימד בפקולטה לארכיטקטורה בטכניון עד צאתו לגמלאות בשנת 2005.
לו יון נחשב לחלוץ החוקרים הביקורתיים בתחום "האידאולוגיה של התכנון" במדינת ישראל. במחקריו יצא בחריפות נגד הכוח העצום הניתן לתכנון הממוסד בארץ, וספציפית נגד חוק התכנון והבנייה.
לו יון הגיע לישראל ב-1961 כדי ללמוד בטכניון, אך בעקבות ההפיכה הצבאית בבורמה בשנת 1962, קיבל מעמד פליט בישראל, והשתקע בארץ. הוא קיבל תואר שני ב-1968.
לצד פעילותו האקדמית, לו יון פעיל במשך שנים רבות בארגוני חברה אזרחית, ובין היתר הוא ממייסדי מרכז אדוה ומכהן כיום בהנהלתו.
נשוי לחוה. לבני הזוג, המתגוררים בחיפה, שתי בנות ונכדים.
מארי סוסאן

מארי סוסאן (בצרפתית: Marie soussan) הייתה שחקנית וזמרת יהודיה-אלג'יראית המזוהה עם עלייתו של התיאטרון האלג'יראי מתחילת שנות ה-30 של המאה ה-20, והאישה הראשונה במדינה ערבית שהופיע בתיאטרון (עד אז גברים שיחקו תפקידי נשים).

קורות חיים

יחד עם ראשיד קסנטיני  הפכה לשותפה באחד מזוגות התיאטרון הפופולריים ביותר בתקופה של בין שתי מלחמות העולם. כמו כן הקליטה 20 תקליטי 78-rpm.